એક ગીતને મ્યુઝિક એરેન્જમેન્ટ દ્વારા સજાવવામાં વાદ્યોનો સમુચિત નિયોગ અને સ્વરસમૂહોનું સમયોચિત અને સપ્રમાણ ઉપયોગ કરવાનું તો કોઈ આશિતભાઈ પાસેથી શીખે. ઘણાં વર્ષો એમની સાથે કામ કરવાનું સૌભાગ્ય મળ્યું હોવાથી એમના સંગીતને ખૂબ નજીકથી માણ્યું છે. અઢળક ગીતોની સૂરસજાવટ કરતાં જોઈ એમની પાસેથી ઘણું શીખવાનો લહાવો મળ્યો છે. આશિતભાઈના સુંદર અવાજ અને ઉત્કૃષ્ટ ગાયકીમાં ‘ટોળાંની શૂન્યતા છું, જવા દો કશું નથી’ (કવિ ડો. જવાહર બક્ષી, સ્વરકારઃ પુરુષોત્તમ ઉપાધ્યાય) વારંવાર સાંભળીને આખી કેસેટ ઘસી કાઢેલી એ હજી યાદ છે. દેસાઈ ‘ઇમોશન’ના માણસ છે, જેમની સંવેદનશીલતા એમના ગાયનમાં જોવા મળે છે. કારકિર્દીની શરૂઆતમાં એમણે તબલાં ઉપર હાથ જમાવ્યો હતો, જેને કારણે એમના સ્વર-નિયોજનમાં તાલની વિવિધ રમતો, ઠેકાઓ અને તિહાઈઓ સહજ રીતે સાંભળવા મળે.